**Κοινή Υπουργική Απόφαση ΔΙα/Γ.Π.οικ. 55254/2021 - ΦΕΚ 4187/Β/10-9-2021**

**………………………………………………………………..**

**Άρθρο 9**

**Προϋποθέσεις αποχής από την δια ζώσης διδασκαλία και ένταξης στην εξ αποστάσεως εκπαίδευση**

1.Η παρακολούθηση μαθημάτων μέσω εξ αποστάσεως εκπαίδευσης είναι δυνατή στις εξής περιπτώσεις:

α) σε μαθητές/τριες ηλικίας κάτω των δώδεκα (12) ετών που πάσχουν από τα κάτωθι σοβαρά υποκείμενα νοσήματα, και εφόσον προσκομισθούν στην σχολική μονάδα τα απαραίτητα ιατρικά δικαιολογητικά, τα οποία έχουν εκδοθεί από δημόσια δομή υγείας, που τα αποδεικνύουν:

1.Παιδιά με αιμοδυναμικά σημαντική συγγενή καρδιοπάθεια ή γνωστή μυοκαρδιοπάθεια

2.Παιδιά με χρόνια, σοβαρή πνευμονοπάθεια, όπως κυστική ίνωση με αναπνευστική ανεπάρκεια ή παιδιά με σοβαρό και μη ελεγχόμενο άσθμα, σύμφωνα με τη γνωμάτευση εξειδικευμένου κέντρου

3.Παιδιά με σύνθετα μεταβολικά νοσήματα

4.Παιδιά με βαριές νευρολογικές/νευρομυικές παθήσεις (πχ. Νωτιαία μυϊκή ατροφία κ.λπ.)

5.Παιδιά με σοβαρή χρόνια νεφρική νόσο ή νεφρική ανεπάρκεια

6.Παιδιά που παρουσιάζουν σοβαρή ανοσοκαταστολή (συγγενή ή επίκτητη), HIV λοίμωξη και CD4<500

7.Παιδιά υπό χρόνια κορτιζονοθεραπεία (pred- nisolone>20mg/μέρα)

8.Παιδιά που λαμβάνουν χημειοθεραπεία για κακοή- θεια ή μετά από ομόλογη μεταμόσχευση αιμοποιητικών κυττάρων εάν έχουν παρέλθει λιγότερο από 6 μήνες από την ολοκλήρωσή της

9.Παιδιά μετά από αλλογενή μεταμόσχευση αιμοποιητικών κυττάρων εάν έχουν παρέλθει λιγότεροι από 12 μήνες

10.Παιδιά μετά από μεταμόσχευση συμπαγούς οργάνου εάν έχουν παρέλθει λιγότεροι από 24 μήνες

11.Παιδιά με δρεπανοκυτταρική αναιμία και ιστορικό εμφάνισης επιπλοκών καθώς και πολυμεταγγιζόμενα παιδιά που έχουν συν-νοσηρότητες

β) σε μαθητές/τριες άνω των δώδεκα (12) ετών, οι οποίοι/ες ανήκουν στις παραπάνω κατηγορίες υποκείμενων νοσημάτων, κατόπιν σχετικού αιτήματος για ένταξη στην εξ αποστάσεως εκπαίδευση, ύστερα από σχετική γνωμάτευση του θεράποντος ιατρού. Τα παραπάνω αιτήματα εξετάζονται από αρμόδια Επιτροπή της παρ. 3 του παρόντος άρθρου και

γ) σε μαθητές/τριες που συνοικούν με άτομο/άτομα που πάσχει/πάσχουν από υποκείμενο νόσημα που οδηγεί σε σοβαρή ανοσοκαταστολή, και ιδίως:

1) άτομα με μεταμόσχευση συμπαγούς οργάνου που λαμβάνει δύο ή περισσότερα ανοσοκατασταλτικά φάρμακα, 2) άτομα με μεταμόσχευση μυελού των οστών το τελευταίο έτος ή που λαμβάνει δύο ή περισσότερα ανοσοκατασταλτικά φάρμακα, 3) άτομα με διάγνωση νεοπλασίας ή αιματολογικής κακοήθειας που βρίσκεται υπό χημειοθεραπεία ή ακτινοθεραπεία ή ανοσοθεραπεία, 4) άτομα με σοβαρή νεφρική ανεπάρκεια (υποβολή σε αιμοκάθαρση ή περιτοναϊκή κάθαρση, χρόνια νεφρική νόσος σταδίου) 5) άτομα με ανοσοκαταστολή λόγω βαριάς συνδυασμένης ανοσοανεπάρκειας, HIV λοίμωξης με CD4<200 κύτταρα ή που λαμβάνουν υψηλές δόσεις κορτικοειδών ή δύο ή περισσότερα ανοσοκατασταλτικά φάρμακα λόγω φλεγμονωδών νοσημάτων.

Τα παραπάνω αιτήματα εξετάζονται από αρμόδια Επιτροπή της παρ. 3 του παρόντος άρθρου.

2.Εξαιρετικά για το σχολικό έτος 2021-2022 οι απουσίες των μαθητριών που κυοφορούν και δεν κάνουν χρήση του άρθρου 26 της υπό στοιχεία 79942/ΓΔ4/21-5-2019 υπουργικής απόφασης (Β' 2005), καταγράφονται αλλά δεν προσμετρώνται για τον χαρακτηρισμό της φοίτησης, με απαραίτητη προσκόμιση ιατρικής βεβαίωσης από τον θεράποντα ιατρό ή από ιατρό της σχετικής ειδικότητας. Στις μαθήτριες αυτές παρέχεται σύγχρονη εξ αποστάσεως εκπαίδευση για όσο διάστημα βρίσκεται σε ισχύ η υπό στοιχεία [120126](https://www.e-nomothesia.gr/tags.html?tag=120126)/ΓΔ4/12-9-2020 υπουργική απόφαση (Β' 3882) και σύμφωνα με τους όρους αυτής.

3.α. H ένταξη στην εξ αποστάσεως εκπαίδευση των μαθητών/τριών των περ. β και γ της παρ. 1 του παρόντος άρθρου γίνεται ύστερα από αιτιολογημένη απόφαση ειδικής επιστημονικής Επιτροπής, αποτελούμενης από τα πέντε (5) κάτωθι αναφερόμενα μέλη και τους αντίστοιχους αναπληρωματικούς αυτών.

β. Ως μέλη της παραπάνω επιτροπής ορίζονται τα εξής:

1.Νικόλαος Σύψας, Καθηγητής Παθολογικής Φυσιολογίας Λοιμώξεων ΕΚΠΑ 2. Δημήτριος Χατζηγεωργίου, Υποπτέραρχος, Λοιμωξιολόγος, Διευθυντής Υγειονομικού Πολεμικής Αεροπορίας 3. Χαράλαμπος Γώγος, Παθολόγος- Λοιμωξιολόγος, Καθηγητής Παθολογίας Ιατρικού Τμήματος Πανεπιστημίου Πατρών, 4. Μαρία Τσολιά, Καθηγήτρια Παιδιατρικής Λοιμωξιολογίας ΕΚΠΑ και

5.Βασιλική Παπαευαγγέλου, Καθηγήτρια Γ' Παιδιατρικής, Γ.Ν.Θ. «ΑΤΤΙΚΟΝ» με αντίστοιχους αναπληρωτές τους εξής: 1. Γεώργιο Δαΐκο, Ομότιμο Καθηγητή Παθολογίας Λοιμώξεων ΕΚΠΑ, 2. Γεώργιο Σαρόγλου, Παθολόγο - Λοι- μωξιολόγο, Ομότιμο Καθηγητή Παθολογίας Ανωτάτης Νοσηλευτικής ΕΚΠΑ, τέως Πρόεδρος ΚΕΕΛΠΝΟ 3. Σωτήριο Τσιόδρα, Καθηγητή Ιατρικής ΕΚΠΑ - Γ.Ν.Α. «ΑΤΤΙΚΟΝ», Παθολόγο- Λοιμωξιολόγο, 4. Αθανασία Λουρίδα, Παιδίατρο - Λοιμωξιολόγο, Διευθύντρια ΕΣΥ - Α' Παιδιατρική Κλινική Γ.Ν.Π.«Η ΑΓΙΑ ΣΟΦΙΑ» και 5. Θεοκλή Ζαούτη, Καθηγητή Παιδιατρικής και Επιδημιολογίας - University of Pennsylvania - School of Medicine.

γ. Η θητεία των μελών της Επιτροπής διαρκεί όσο χρόνο απαιτείται για την ολοκλήρωση του έργου για το οποίο έχει συσταθεί. Τα μέλη της Επιτροπής δεν λαμβάνουν αποζημίωση για τη συμμετοχή τους σε αυτήν. Για τη λειτουργία της Επιτροπής εφαρμόζονται οι διατάξεις περί συλλογικών οργάνων του Κώδικα Διοικητικής Διαδικασίας (ν. [2690/1999](https://www.e-nomothesia.gr/tags.html?tag=2690%2F1999), Α' 45). Η Επιτροπή δύναται να συνεδριάζει και με τηλεδιάσκεψη, σύμφωνα με τα οριζόμενα στην παρ. 13 του άρθρου 14 του Κώδικα Διοικητικής Διαδικασίας (ν. [2690/1999](https://www.e-nomothesia.gr/tags.html?tag=2690%2F1999)). Ως γραμματέας ορίζεται η Μαρία Μπαλομενάκη, ΠΕ Ιατρών, με αναπληρώτρια την Βασιλική Τσιαμπαλή, ΠΕ Διοικητικού, υπάλληλοι του Υπουργείου Υγείας.

δ. Οι Διευθυντές/τριες των σχολικών μονάδων ενημερώνουν τους παραπάνω μαθητές/τριες για τη συμμετοχή τους στην εξ αποστάσεως εκπαίδευση μέχρι την έκδοση της απόφασης της παραπάνω επιστημονικής Επιτροπής. Οι γονείς/κηδεμόνες των παραπάνω μαθητών/ τριών υποβάλλουν στη διεύθυνση της οικείας σχολικής μονάδας, με κάθε πρόσφορο μέσο, αίτηση - υπεύθυνη δήλωση της παρ. 4 του άρθρου 8 του ν. 1599/1986 ότι οι μαθητές/τριες εμπίπτουν στις περ. β και γ της παρ. 1 του παρόντος άρθρου που δικαιούνται να ενταχθούν στην εξ αποστάσεως εκπαίδευση. Μαζί με την ως άνω αίτηση - υπεύθυνη δήλωση οι παραπάνω ενδιαφερόμενοι/ες προσκομίζουν σε σφραγισμένο φάκελο τη γνωμάτευση του θεράποντος ιατρού καθώς και το σύνολο των δικαιολογητικών που έχουν εκδοθεί από δημόσιες δομές πρωτοβάθμιας και δευτεροβάθμιας υγείας που αποδεικνύουν τα ανωτέρω. Παράλληλα, προσκομίζεται εκ μέρους των συνοικούντων προσώπων υπεύθυνη δήλωση της παρ. 4 του άρθρου 8 του ν. 1599/1986, δια της οποίας δηλώνουν ότι επιθυμούν η Επιτροπή να προβεί στην επεξεργασία των φακέλων τους. Για λόγους προστασίας προσωπικών δεδομένων ειδικών κατηγοριών οι παραπάνω φάκελοι με τα δικαιολογητικά αποστέλλονται σφραγισμένοι και χωρίς καθυστέρηση στην ως άνω Επιτροπή, με ευθύνη του/της Διευθυντή/ντριας της οικείας σχολικής μονάδας, μέσω της οικείας Διεύθυνσης Πρωτοβάθμιας ή Δευτεροβάθμιας Εκπαίδευσης.

ε. Η Επιτροπή οφείλει, προτού ενεργήσει την εξέταση των υπό κρίση περιπτώσεων, να διαπιστώσει ότι παραλαμβάνει σφραγισμένο φάκελο, ο οποίος περιέχει τα απαιτούμενα δικαιολογητικά έγγραφα, όπως αναφέρονται ανωτέρω, ιδίως τις υπεύθυνες δηλώσεις, και κατόπιν να πιστοποιήσει με θετική ή αρνητική αιτιολογημένη κρίση εάν πληρούνται οι προϋποθέσεις των περ. β και γ της παρ. 1. Η ως άνω κρίση δεν υπόκειται σε οιαδήποτε διοικητική προσφυγή πλην της προβλεπόμενης στο άρθρο 24 ν. [2690/1999](https://www.e-nomothesia.gr/tags.html?tag=2690%2F1999) (Α' 45) αίτησης θεραπείας. Εν συνεχεία, η Επιτροπή αποστέλλει σε σφραγισμένο φάκελο την απόφασή της μαζί με τα υπόλοιπα δικαιολογητικά που είχαν τεθεί υπόψη της στην οικεία Διεύθυνση Πρωτοβάθμιας ή Δευτεροβάθμιας Εκπαίδευσης, προκειμένου να παραδοθεί με ευθύνη του Τμήματος Προσωπικού της οικείας Διεύθυνσης στον/στην Διευθυντή/ντρια της σχολικής μονάδας με πρωτόκολλο παράδοσης - παραλαβής, προκειμένου εκείνος/εκείνη να πράξει σύμφωνα με το περιεχόμενο της απόφασης. Σε εξαιρετικές περιπτώσεις ο σφραγισμένος φάκελος αποστέλλεται ταχυδρομικά με συστημένη επιστολή, η οποία έχει ως παραλήπτη αποκλειστικά και μόνο τον/την Διευθυντή/τρια της σχολικής μονάδας. Ο Διευθυντής/ντρια της οικείας σχολικής μονάδας φυλάσσει την απόφαση της Επιτροπής και τα δικαιολογητικά που τη συνοδεύουν, με δική του/της ευθύνη, στο γραφείο του/ της, σε σημείο που έχει πρόσβαση μόνο ο/η ίδιος/ίδια στο πλαίσιο των αρμοδιοτήτων του/της, μετά δε τη λήξη του οικείου σχολικού έτους τα καταστρέφει, συντάσσοντας προς τούτο πρωτόκολλο καταστροφής.

στ. Οι παραπάνω μαθητές/τριες, μέχρι την έκδοση των αποτελεσμάτων της προαναφερθείσας Επιτροπής, εντάσσονται υποχρεωτικά στην εξ αποστάσεως εκπαίδευση.

……………………………………………………………………………………………..